時宰相生日樂府三首  其二
作者：周紫芝
朝代：宋

paragraphs: 甘泉羽書久不至，六樂初成禮初備。
萬兩黄金鑄景鍾，八級層壇築圓陛。
侍臣曉入明光宮，彤庭暖日升曈曨。
弦匏鼎俎耀前列，大聖制作垂無窮。
太常爲旂玉爲輅，路穩沙平試天步。
日邊風雨曉前收，夜半笙簫月中度。
君臣有道道格天，五星同色三台圓。
千官拜舞皇輿旋，青城路遠聞鳴鞭。
黄麾羽葆識全仗，繡衣靁鼓鳴鈞天。
羽林騎士如流水，未央宮闕明山川。
千門萬戶不知數，盡捲簾幕瞻龍顔。
道傍父老百歲許，醉倚春風自相語。
昔年舊事一日新，廊廟功成不因武。
羣生欲報知何緣，再拜願壽公千年。